På en måde synes jeg ikke, det ligger på dit bord. Det må være din eksmand og dine forældre, der tager snakken om at komme videre. En del af det at ”flytte sig” og vokse efter f.eks. et brud er at udvikle sig og gøre tingene anderledes, end man plejer. I denne situa­tion kan du øve dig i ikke at påtage dig ansvaret over for en konflikt, som egentlig ikke er din. Når du føler dig klemt i den her situation, kan det være, fordi den er yderst velkendt, og at du måske alt for ofte, også i jeres parforhold, har påtaget dig at løse tingene. Nu skal I måske indlede forholdet på ny, og her må din eksmand træde til og vise handlekraft. Det ville være et godt sted at begynde. Hen til dørklokken i dine forældres hus. Hatten i hånden. ”Jeg ved godt, jeg har såret jeres datter, men nu har jeg tænkt mig at gøre det godt igen, og nu skal I høre hvordan”. Noget i den retning. Hvis I har planer om at finde sammen igen, synes jeg, det lyder som en rigtig fin idé at få lidt støtte fra en professionel. Vi sidder alle sammen fast i mekanismer og strategier og at få et blik på forholdet udefra kan hjælpe, så man arbejder med nye metoder, grænser og udvikling og ikke falder i de samme huller igen. Jeg kan ikke lide, at du føler dig flov, når du bliver set sammen med ham. Gå ind i den følelse, og find ud af, hvad den består af. Hvis det er, fordi han har behandlet dig meget dårligt, og du er flov over at være sammen med ham igen, skal du virkelig være opmærksom, når du genoptager forholdet og kæmpe for, at det ikke sker igen. Ét er dine forældres blik på ham, men det blik, du har på dig selv, er langt vigtigere. Du skal kunne se dig selv i øjnene og være glad for din beslutning. Tag nogle dybe vejrtrækninger. Mærk dig selv. Uddelegér opgaverne i forhold til at få løst konflikterne. Det er ikke din opgave alene.